От понеделник учениците започват дистанционно електронно обучение, обяви просветният министър Красимир Вълчев. Според него засега няма нужда от удължаване на учебната година и промяна на датите на изпитите. Той уточни обаче, че само 20 изпуснати учебни дни могат да се наваксат, след това става много трудно. При националните външни оценявания няма да се включва пропуснания материал. Засега не се знае докога ще продължи ваканцията - седмица или месец, според министъра в момента никой не може да изчисли това.

Има много безплатни електронни платформи, по които може да се преподава, каза министър Вълчев, създадени са 800 хил. профила за всички учители и ученици. Ще могат да се използват и електронните дневници. Ще се осъществяват и видеоконферентни връзки. Според него още в понеделник трябва да се включат над 90% от учениците, а в сряда над 95. Част от учениците нямат компютри и медиатори ще учат децата в ромските квартали по книжни учебници. Това обучение обаче ще компенсира само част от изпуснатите дни. Вълчев каза, че по време на учителската стачка от месец и половина пропуските са компенсирани.

Красимир Вълчев, министър на образованието и науката: Но беше в началото на учебната година. По наше мнение над 20 учебни дни вече става много трудно наваксването на материала и съкращаването на времето за упражнения става прекалено много. В момента всички варианти са на дневен ред, но е рано, взимаме решения ден за ден. Ако днес говорим дали ще удължим учебната година ви казвам, че е прекалено рано.

Дори в момента учители изпращат задания до учениците си по електронен път. Според директора на 51-о училище, системите са много и различни и всеки учител може да започне да преподава по някоя от тях от понеделник. Тук са избрали "Гугъл клас рум", която е безплатна. Тези квадратчета показват класове и предмети.

Тестът е направен също с безплатен инструмент, има и обратна връзка, защото учителят автоматично го проверява и всеки получава оценка. В тази система учителите могат и сами да разработват уроци - например тази по български е разработила свой урок за Баба Илийца. Най-лесната система пък е електронният дневник. Вече го имат 1700 училища. И в него учителите могат да пишат задания на учениците, на които преподават.

Асен Александров, директор на 51-во СУ: Примерно да каже "Ученици, изгледайте това видео" и да сложи линк към това видео, може да го е направил той.

Заради ситуацията с коронавируса, днес двете най-големи издателства на учебници "Просвета " и "Клет" предоставиха свободен достъп до електронните си варианти за ученици от 1 до 10 клас и техните учители.

Милена Константинова, ръководител "Електронни проекти": Би могъл съвсем свободно и спокойно освен да учи от съдържанието на учебника, което е изцяло вътре, и с много мултимедийни материали да обогати своите познания. Учителят може също да отвори този учебник, той има възможност да проследява статистика на решените задачи от неговите ученици и да проследява техния прогрес и да комуникира с тях.

От понеделник ще бъдат пуснати безплатно и електронни тестове по български език и литература за 7- ми и 4-ти клас. Във виртуална класна стая учителите ще могат да задават на учениците си тренировъчни тестове и след като бъдат решени да им оставят коментари.